SL Uradni list Evropske unije L 208/36

IZVEDBENI SKLEP KOMISIJE (EU) 2015/1353

z dne 3. avgusta 2015

o spremembi Priloge II k Odločbi 2007/777/ES glede vnosa za Južno Afriko na seznamu tretjih držav ali njihovih delov, iz katerih je dovoljen vnos mesnih izdelkov ter obdelanih želodcev, mehurjev in črev v Unijo v zvezi z visokopatogeno aviarno influenco

(notificirano pod dokumentarno številko C(2015) 5290)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (1), in zlasti uvodnega stavka člena 8, prvega pododstavka točke 1 člena 8, točke 4 člena 8 in člena 9(4)(c) Direktive,

ob upoštevanju naslednjega:

(1) Odločba Komisije 2007/777/ES (2) določa pravila v zvezi z zdravjem živali in javnim zdravjem za uvoz v Unijo, tranzit skozi Unijo in skladiščenje v Uniji pošiljk mesnih izdelkov in obdelanih želodcev, mehurjev in črev (v nadaljnjem besedilu: blago).

(2) Dela 2 in 3 Priloge II k Odločbi 2007/777/ES določata sezname tretjih držav ali njihovih delov, iz katerih je dovoljen vnos blaga v Unijo, če je bilo to blago obdelano z ustrezno obdelavo, kot je določena v delu 4 navedene priloge.

(3) Južna Afrika je v delih 2 in 3 Priloge II k Odločbi 2007/777/ES navedena kot tretja država, iz katere je z njenega celotnega ozemlja dovoljen uvoz blaga, pridobljenega iz perutnine, gojene pernate divjadi, ratitov in divjih ptic, v Unijo in njegov tranzit skozi Unijo.

(4) Po izbruhih visokopatogene aviarne influence (v nadaljnjem besedilu: HPAI) podtipa H5N2 na ozemlju Južne Afrike aprila 2011 je bila Odločba 2007/777/ES spremenjena z Izvedbeno uredbo Komisije (EU) št. 536/2011 (3), s čimer bi zagotovili, da se lahko vnos vsega zgoraj navedenega blaga iz Južne Afrike v Unijo odobri samo, če se obdela z obdelavo „D“, kakor je določena v delu 4 Priloge II k Odločbi 2007/777/ES, ki določa inaktivacijo morebitnega virusa, prisotnega v blagu. Poleg tega sta bili sprejeti izvedbeni uredbi Komisije (EU) št. 991/2011 (4) in (EU) št. 110/2012 (5) v zvezi z razvojem stanja bolezni.

(5) Južna Afrika je 2. marca 2015 predložila informacije o svojem stanju HPAI in razglasila svoje celotno ozemlje za prosto navedene bolezni.

(6) Službe Komisije so te informacije ocenile. Na podlagi navedene ocene in jamstev, ki jih je zagotovila Južna Afrika, je primerno spremeniti predpisano obdelavo za blago, ki ga zajema Odločba 2007/777/ES, s čimer bi se upoštevalo ugodno stanje bolezni.

(7) Dela 2 in 3 Priloge II k Odločbi 2007/777/ES bi bilo zato treba ustrezno spremeniti.

(8) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Priloga II k Odločbi 2007/777/ES se spremeni v skladu s Prilogo k temu sklepu.

Člen 2

Ta sklep je naslovljen na države članice.

V Bruslju, 3. avgusta 2015 Za Komisijo Vytenis ANDRIUKAITIS Član Komisije

(1) UL L 18, 23.1.2003, str. 11.

(2) Odločba Komisije 2007/777/ES z dne 29. novembra 2007 o pogojih v zvezi z zdravstvenim varstvom živali in javnozdravstvenim varstvom ter vzorcih spričeval za uvoz iz tretjih držav nekaterih mesnih izdelkov in obdelanih želodcev, mehurjev in črev za prehrano ljudi in o razveljavitvi Odločbe 2005/432/ES (UL L 312, 30.11.2007, str. 49).

(3) Izvedbena uredba Komisije (EU) št. 536/2011 z dne 1. junija 2011 o spremembi Priloge II k Odločbi 2007/777/ES in Priloge I k Uredbi (ES) št. 798/2008 glede vnosov za Južno Afriko na seznamu tretjih držav ali delov tretjih držav (UL L 147, 2.6.2011, str. 1).

(4) Izvedbena uredba Komisije (EU) št. 991/2011 z dne 5. oktobra 2011 o spremembi Priloge II k Odločbi 2007/777/ES in Priloge I k Uredbi (ES) št. 798/2008 glede vnosov za Južno Afriko na seznamu tretjih držav ali delov tretjih držav v zvezi z visoko patogeno aviarno influenco (UL L 261, 6.10.2011, str. 19).

(5) Izvedbena uredba Komisije (EU) št. 110/2012 z dne 9. februarja 2012 o spremembi Priloge II k Odločbi 2007/777/ES in Priloge I k Uredbi (ES) št. 798/2008 glede vnosov za Južno Afriko na seznamu tretjih držav ali delov tretjih držav (UL L 37, 10.2.2012, str. 50).